কলকাতায়ও ‘ক্যালকাটা ফিল্ম সোসাইটি’ গঠিত হয় শিল্পগুণসম্পন্ন চলচ্চিত্র আস্বাদন, সমাজ-রাজনৈতিক ও সাংস্কৃতিক নবজাগরণের অবস্থা ও আকাঙ্ক্ষা থেকেই। এ-সোসাইটির উদ্ভবের পেছনে ভারতের কমিউনিস্ট পার্টি, প্রগতি লেখক সংঘ, গণনাট্য সংঘ প্রভৃতির প্রভাব রয়েছে বলে সুধী প্রধানের অভিমত। তিনিই ১৯৪৬ সালে চিদানন্দ দাসগুপ্তকে চলচ্চিত্র সংক্রান্ত একটি সংগঠন গড়ার পরামর্শ দেন।৬ তাহলে দেখা যাচ্ছে যে, ‘ক্যালকাটা ফিল্ম সোসাইটি’ এবং ‘পাকিস্তান ফিল্ম সোসাইটি’ – দুটিই স্ব-স্ব সময় ও সমাজ-রাজনৈতিক অবস্থার পরিপ্রেক্ষিতে জন্ম নিয়েছে এবং সাংস্কৃতিক আন্দোলনের একটি আঙ্গিক হিসেবে নিজেদের জিইয়ে রেখেছে। দুটি সংগঠনেরই অনেক অর্জন থাকলেও অনেক কিছু করতে না পারার অতৃপ্তিও আছে। এবার, বর্তমান রচনাকর্মের মুখ্য উদ্দেশ্যের নিরিখে পূর্ব পাকিস্তান পর্বে ‘পাকিস্তান চলচ্চিত্র সংসদে’র অর্জন ও অতৃপ্তির দিকগুলো শনাক্ত করার চেষ্টা করবো।